b'\n_START_ARTICLE_\nAnte Markovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nAnte Markovi\xc4\x87 se je rodil 25. novembra 1924 v Konjicu v dana\xc5\xa1nji Bosni in Hercegovini (takrat Kraljevina Jugoslavija). Po narodnosti se je izrekal za Hrvata. Markovi\xc4\x87 je leta 1954 diplomiral iz elektrotehnike na zagreb\xc5\xa1ki tehni\xc5\xa1ki fakulteti._NEWLINE_Leta 1986 je na mestu predsednika predsedstva SR Hrva\xc5\xa1ke zamenjal Emo Derosi-Bjelajac in tako postal sedmi predsednik Hrva\xc5\xa1ke. Na tem polo\xc5\xbeaju je ostal do leta 1988, ko ga je zamenjal Ivo Latin.\n_START_SECTION_\nPremier in reforme\n_START_PARAGRAPH_\nZvezni premier je postal marca 1989, potem ko je njegov predhodnik Branko Mikuli\xc4\x87 odstopil. \xc5\xbde konec istega leta je Markovi\xc4\x87 predstavil nov, ambiciozen program gospodarskih reform, stabilizacije od inflacije ponorelega dinarja in lastninjenja podjetij s prodajanjem delnic zaposlenim. Paket ukrepov je bil uspe\xc5\xa1en, saj je Markovi\xc4\x87u uspelo za kraj\xc5\xa1i \xc4\x8das umiriti inflacijo, s tem pa se je za kraj\xc5\xa1i \xc4\x8das tudi dvignil splo\xc5\xa1ni \xc5\xbeivljenjski standard._NEWLINE_Uspeh v relativno kratkem \xc4\x8dasu je iz Markovi\xc4\x87a naredil enega najbolj priljubljenih jugoslovanskih politikov. Postal je eden prvih prozahodno usmerjenih politikov, ki niso skrivali te\xc5\xbeenj po politi\xc4\x8dnih spremembah. Kljub veliki priljubljenosti in dobrim politi\xc4\x8dnim zvezam pa Markovi\xc4\x87 svojega politi\xc4\x8dnega vpliva ni izkoristil in se ni vme\xc5\xa1aval v politi\xc4\x8dne igre v vrhu Zveze komunistov Jugoslavije (ZKJ). Nevme\xc5\xa1avanje je sicer ohranjalo njegovo priljubljenost, poskusi posredovanja med do takrat \xc5\xbee dodobra sprtimi republi\xc5\xa1kimi vodstvi pa so se kmalu pokazali za brezplodne._NEWLINE_Ko je se je na za\xc4\x8detku leta 1990 ZKJ razbila, je Markovi\xc4\x87 ustanovil svojo stranko, Zvezo reformnih sil (Savez reformnih snaga). Njen program je bil usmerjen predvsem v reformo jugoslovanske federacije. A stranka, razen v Bosni in Hercegovini, ni dobila \xc5\xa1ir\xc5\xa1e podpore._NEWLINE_Markovi\xc4\x87 se je na \xc4\x8delu svoje stranke, ki je zagovarjala reforme SFRJ kot celote, sicer trudil z iskanjem kompromisa med tistimi, ki so se zavzemali za samostojnost posameznih republik in federalisti. Njegova prizadevanja pa so onemogo\xc4\x8dile poteze Slobodana Milo\xc5\xa1evi\xc4\x87a in srbske vlade, osamosvojitveni na\xc4\x8drti Slovenije in Hrva\xc5\xa1ke, predvsem pa odlo\xc4\x8ditev jugoslovanske ljudske armade, ki naj bi bila Markovi\xc4\x87eva najmo\xc4\x8dnej\xc5\xa1a zaveznica, da podpre Milo\xc5\xa1evi\xc4\x87evo politiko. V tem \xc4\x8dasu sta Markovi\xc4\x87a podpirali le dve republiki, ki sta slutili, da lahko v procesu osamosvajanja veliko izgubita \xe2\x80\x93 Bosna in Hercegovina s svojo zapleteno etni\xc4\x8dno sestavo ter na jugu med zgodovinsko nenaklonjenimi sosedami stisnjena Makedonija, s svojo nikoli povsem harmoni\xc4\x8dno razdeljenostjo med Makedonce in Albance.\n_START_SECTION_\nOdstop in razpad SFRJ\n_START_PARAGRAPH_\nZdru\xc5\xbeene dr\xc5\xbeave Amerike so leta 1991 ustavile vso finan\xc4\x8dno pomo\xc4\x8d Jugoslaviji, dokler v vseh \xc5\xa1estih republikah ne izpeljejo svobodnih volitev. Visoka zadol\xc5\xbeenost Jugoslavije v tujini in ukinjena tuja gospodarska pomo\xc4\x8d sta dokon\xc4\x8dno onemogo\xc4\x8dila Markovi\xc4\x87u dokon\xc4\x8dno izpeljavo reform, pa tudi ideja o enotni Jugoslaviji je umrla skupaj s svobodnimi volitvami in izpeljavo referendumov v Sloveniji in Hrva\xc5\xa1ki. Markovi\xc4\x87 je s polo\xc5\xbeaja zveznega ministrskega predsednika odstopil decembra 1991.\n_START_SECTION_\nUmik iz politke\n_START_PARAGRAPH_\nPo tem je Ante Markovi\xc4\x87 tako reko\xc4\x8d izginil iz javnega \xc5\xbeivljenja. Leta 1993 so se sicer \xc5\xa1irile govorice, da ga \xc5\xbeeli zaradi njegovih izku\xc5\xa1enj v gospodarstvu na polo\xc5\xbeaj predsednika hrva\xc5\xa1ke vlade postaviti predsednik Franjo Tu\xc4\x91man. To se ni uresni\xc4\x8dilo, pa vendar je Nikica Valenti\xc4\x87, ki je takrat postal hrva\xc5\xa1ki premier v obdobju svojega delovanja na tem polo\xc5\xbeaju uporabil nekaj Markovi\xc4\x87evih receptov za ustavitev inflacije._NEWLINE_Markovi\xc4\x87 je svojo kariero nadaljeval v gospodarstvu, nekaj let pa je celo svetoval makedonski vladi. Javnost pa je spet postala pozorna nanj leta 2003, ko je prekinil 12-letni molk in se pojavil pred haa\xc5\xa1kim sodi\xc5\xa1\xc4\x8dem kot pri\xc4\x8da v procesu proti Slobodanu Milo\xc5\xa1evi\xc4\x87u. Takrat je \xc5\xbee skoraj osemdesetletni Ante Markovi\xc4\x87 potrdil, da sta mu oba, Slobodan Milo\xc5\xa1evi\xc4\x87 in Franjo Tu\xc4\x91man, potrdila, da sta se marca 1991 v Karad\xc5\xbeord\xc5\xbeevu sporazumela o delitvi Bosne in Hercegovine.'